ddrg/super_eurlex huggingface dataset:
KIRJALLINEN KYSYMYS E-3050/00 esittäjä(t): Jean-Claude Martinez (TDI) komissiolle. Norsunmetsästys Afrikassa.



Virallinen lehti nro 136 E , 08/05/2001 s. 0170 - 0171



KIRJALLINEN KYSYMYS E-3050/00 esittäjä(t): Jean-Claude Martinez (TDI) komissiolle (28. syyskuuta 2000) Aihe: Norsunmetsästys Afrikassa Norsuja metsästetään edelleen typeryyden, julmuuden ja valitettavasti lähes yleisen välinpitämättömyyden takia. Jos näiden nisäkkäiden, yhden planeettamme vertauskuvan, joukkoteurastusta perustellaan norsunluukaupasta saatavalla tuotolla, miten komissio aikoo kieltää tällaisen halpamaisen kaupankäynnin kokonaan Euroopan unionissa? Aikooko komissio ottaa käyttöön taloudellisia pakotteita niitä valtioita vastaan, jotka sallivat alueillaan edelleen menneisyyden vanhentuneista ja raaoista tavoista muistuttavan metsästyksen? Aikooko se toteuttaa toimia järjestöjä, matkatoimistoja ja muita toimijoita vastaan, jotka järjestävät näitä joukkoteurastuksia Afrikassa safarien tai suurriistan metsästyksen varjolla? Margot Wallströmin komission puolesta antama vastaus (25. lokakuuta 2000) Norsunluukauppa on kielletty luonnonvaraisten eläinten ja kasvien suojelusta niiden kauppaa sääntelemällä 9. joulukuuta 1996 annetun neuvoston asetuksen (EY) N:o 338/97(1) nojalla. Mainitulla asetuksella pannaan täytäntöön luonnonvaraisten eläinten ja kasvien uhanalaisten lajien kansainvälistä kauppaa koskeva yleissopimus yhteisössä. Komissio ja jäsenvaltiot ovat edelleen sitoutuneet afrikannorsun suojeluun ja ovat hyvin tietoisia aiheeseen liittyvien kysymysten arkaluonteisuudesta. Metsästysmuistojen tuonti on kuitenkin sallittua joistakin Afrikan maista, joissa on todettu, ettei rajoitettu metsästys vahingoita kyseisiä populaatioita, ja joissa on hyväksytty vientikiintiöt. Urheilumetsästys on yleensä tuottoisaa, ja useimmissa asianomaisissa maissa osa tuotosta on lain mukaan palautettava paikallisille yhteisöille ja suojeluviranomaisille, jotka vastaavat norsujen suojelusta. Edellä olevat näkökohdat huomioon ottaen komissio ei aio kieltää metsästysmuistojen tuontia sellaisista Afrikan maista, joissa yllä mainitut ehdot täyttyvät, mikäli muistoille on hankittu tarvittavat vienti- ja tuontiasiakirjat. (1) EYVL L 61, 3.3.1997.
KIRJALLINEN KYSYMYS E-2756/00 esittäjä(t): Alexandros Alavanos (GUE/NGL) komissiolle. Luonnonvaraisten lintujen suojelusta annetun direktiivin 79/409/EY jättäminen siirtämättä kansalliseen lainsäädäntöön.



Virallinen lehti nro 136 E , 08/05/2001 s. 0084 - 0085



KIRJALLINEN KYSYMYS E-2756/00 esittäjä(t): Alexandros Alavanos (GUE/NGL) komissiolle (1. syyskuuta 2000) Aihe: Luonnonvaraisten lintujen suojelusta annetun direktiivin 79/409/EY jättäminen siirtämättä kansalliseen lainsäädäntöön Komissio on päättänyt lähettää perustellun kannan Kreikkaa vastaan, koska se ei ole sisällyttänyt kansalliseen lainsäädäntöönsä luonnonvaraisten lintujen suojelusta annetun direktiivin 79/409/ETY(1) määräyksiä. Voiko komissio kuvata meille ne oikeudelliset perusteet, joiden mukaan Kreikka ei ole täysin pannut täytäntöön edellä mainittua direktiiviä? (1) EYVL L 103, 25.4.1979, s. 1. Margot Wallströmin komission puolesta antama vastaus (10. lokakuuta 2000) Komissio on antanut Kreikalle perustellun lausunnon luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) metsästystä koskevien säännösten noudattamatta jättämisen johdosta. Komissio katsoo, että Kreikan metsästyslainsäädäntö rikkoo velvollisuutta suojella luonnonvaraisia lintuja pesimisaikana ja lisääntymis- ja poikastenkasvatusvaiheessa sekä muuttolintujen osalta niiden palatessa pesimisalueilleen. Kreikan lainsäädäntö sallii metsästyskauden jatkumisen 28. helmikuuta saakka, minkä vuoksi direktiivin liitteessä II olevaan luetteloon kuuluvien 17 linnun metsästyskausi jatkuu niiden suojelukauden aikana. (1) EYVL L 103, 25.4.1979.
KIRJALLINEN KYSYMYS E-2411/00 esittäjä(t): Laura González Álvarez (GUE/NGL) komissiolle. Suunnitelma vuorikotkan kannan elvyttämiseksi La Riojassa Espanjassa.



Virallinen lehti nro 136 E , 08/05/2001 s. 0030 - 0030



KIRJALLINEN KYSYMYS E-2411/00 esittäjä(t): Laura González Álvarez (GUE/NGL) komissiolle (18. heinäkuuta 2000) Aihe: Suunnitelma vuorikotkan kannan elvyttämiseksi La Riojassa Espanjassa Komissio myönsi La Riojan hallitukselle Life-ohjelman vuorikotkan kannan elvyttämissuunnitelman käynnistämiseksi. Kolmen tai neljän viimeisen vuorikotkaparin eräs asuinalue joutuu kärsimään Sierra la Hezin tuulivoimalan rakentamisesta. Katsooko komissio, että on Life-ohjelman mukaista rakentaa tämä tuulivoimala, joka vahingoittaa vakavasti La Riojan viimeisiä vuorikotkapareja? Mitä toimenpiteitä komissio aikoo toteuttaa tämän ekologisesti erittäin arvokkaan suojelualueen säilyttämiseksi? Margot Wallströmin komission puolesta antama yhteinen vastaus kirjallisiin kysymyksiin E-2411/00 ja E-2412/00 (2. lokakuuta 2000) Vuorikotka kuuluu lajeihin, jotka on lueteltu luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) liitteessä I. Tämän direktiivin 4 artiklan 1 kohdan mukaisesti jäsenvaltiot ovat velvollisia huolehtimaan asianmukaisista toimista lajien suojelun varmistamiseksi. Tuulivoimalan sijoituspaikaksi ehdotetun Sierra de Hezin ympäristössä on kaksi erityissuojelualuetta. Ensimmäinen näistä, nimeltään Peñas de Iregua, Leza y Jubera koodi ES64, luokitellaan tällä hetkellä vuorikotkan hylkäämäksi alueeksi toisin sanoen siellä ei pesi tai elä yhtään aikuista kotkaa. Lisäksi tämä kotka-alue sijaitsee jonkin matkan (yli kymmenen kilometrin) päässä ehdotetusta tuulivoimalasta. Toinen suojelualue, nimeltään Peñas de Arnedillo, Peña Isasa y Turruncún koodi ES65, puolestaan on kotkien reviiri, ja siellä elää pesivä pari. Koska ehdotettu tuulivoimala sijaitsee korkealla ja kaukana tästä reviiristä, sen vaikutus kotkien elämään on epätodennäköinen. Kotkien liikkuma-alue on otettu huomioon päätettäessä kyseisen tuulivoimalan infrastruktuurin sijoituksesta (esim. sähkölinjan rakentaminen). Komissio tukee La Riojan alueella Life-hanketta LIFE 1999NAT/E/6419, vuorikotkan kannan elvyttäminen La Riojassa Espanjassa joka pohjautuu ympäristöalan rahoitusvälineen (Life) perustamisesta annetun asetuksen (ETY) N:o 1973/92 muuttamisesta 15. heinäkuuta 1996 annettuun neuvoston asetukseen (EY) N:o 1404/96(2). Suojelusuunnitelman päätavoitteena on edistää vuorikotkan luonnollista elpymistä Iberian vuoristossa ja vahvistaa La Riojassa elävää kantaa. Kyseinen Life-hanke on maksanut lähes 25 000 euroa. Rahoilla on korjattu ja siirretty kolmea sähkölinjaa, millä on pyritty estämään kotkien törmääminen niihin sekä törmäyksistä aiheutuvat sähköiskut. (1) EYVL L 103, 25.4.1979. (2) EYVL L 181, 20.7.1996.
KIRJALLINEN KYSYMYS E-2331/00

esittäjä(t): Fernando Fernández Martín (PPE-DE) komissiolle

(11. heinäkuuta 2000)

Aihe: Euroopan sosiaalirahaston hallinto Kanarian saarilla

Euroopan unionin äärialueisiin ja Euroopan aluekehitysrahaston tavoitteen 1 piiriin kuuluvilla Kanarian saarilla työttömyysaste on EU:n korkeimpia. Siksi alueelle annetaan Euroopan sosiaalirahaston tukea.

Kanarian saarilla käynnissä olevat erilaiset työllistämisohjelmat rahoitetaan suuressa määrin yhteisövaroista. Varoja hallinnoi Kanarian saarten aluehallituksen työllisyys- ja sosiaaliosaston alainen koulutus- ja työllistämisinstituutti (Instituto Canario de Formación y Empleo, ICFEM). ICFEMin hallinto ja varainhoito ovat herättäneet muutaman vuoden ajan lähes jatkuvasti kiistaa, ja ne ovat aiheuttaneet jopa skandaaleita. Asiasta on käyty myös lukuisia keskusteluja Kanarian saarten alueparlamentissa. Aluehallituksen työllisyys- ja sosiaaliosaston johtaja on myöntänyt, että hän ei pysty perustelemaan suurten rahasummien, jopa tuhansien miljoonien pesetojen, käyttöä. Aivan äskettäin hän ilmoitti, että selvittämättä on edelleen 5 000 miljoonan pesetan käyttö.

Aluehallituksen työllisyys- ja sosiaaliosaston johtajaa sekä kahta muuta vanhempaa virkamiestä vastaan on nostettu kanne tässä asiassa, ja Kanarian saarten tuomioistuin tutkii tapausta. Alueen tilintarkastustuomioistuimen raporttiin sisältyy vakavaa kritiikkiä sitä tapaa kohtaan, jolla työllisyyden edistämistä koskevien suunnitelmien rahoittamiseen tarkoitettuja julkisia varoja on käytetty.

Lisäksi tämän kirjallisen kysymyksen esittäjä on tiedottanut asiasta Euroopan parlamentin talousarvion valvontavaliokunnalle sekä Euroopan komission petostentorjuntavirastolle.

Onko komissio tietoinen näistä tosiseikoista?

Mitä toimenpiteitä komissio on toteuttanut tai aikoo toteuttaa asian korjaamiseksi?

Anna Diamantopouloun komission puolesta antama yhteinen vastaus kirjallisiin kysymyksiin E-2331/00 ja E-2551/00

(13. lokakuuta 2000)

Komissio teki Euroopan sosiaalirahaston (ESR) varojen käyttöä koskevan tarkastuksen Kanariansaarilla viimeksi toukokuussa 1998, eikä siinä paljastunut arvoisan parlamentin jäsenen (kirjallisen kysymyksen E-2331/00 esittäjän) esille tuomia seikkoja.

Komissiolle esitettyjen valitusten johdosta Euroopan petostentorjuntavirasto (OLAF) kirjoitti Espanjan viranomaisille 6. maaliskuuta 2000 ja muistutti heitä yleisesti jäsenvaltioiden tiedottamisvelvollisuudesta, josta on säädetty rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11. heinäkuuta 1994 annetussa komission asetuksessa (EY) N:o 1681/94(1). Minkäänlaista tiedotetta ei ole toistaiseksi saatu. Virasto on ilmoittanut odottavansa myös tuloksia ESR-varojen hallintaa Kanariansaarilla koskevasta tarkastuksesta, jonka Espanjan viranomaiset ovat ilmoittaneet käynnistäneensä.

Komissio kiittää arvoisaa parlamentin jäsentä (kysymyksen E-2331/00 esittäjää) aineiston toimittamisesta OLAFille, joka on ilmoittanut perehtyvänsä siihen.

(1) EYVL L 178, 12.7.1994.
KIRJALLINEN KYSYMYS E-2992/00 esittäjä(t): Daniela Raschhofer (NI) komissiolle. Oikeusturvan yhdenmukaisuus direktiivin 89/665/ETY kanssa.



Virallinen lehti nro 103 E , 03/04/2001 s. 0236 - 0236



KIRJALLINEN KYSYMYS E-2992/00 esittäjä(t): Daniela Raschhofer (NI) komissiolle (20. syyskuuta 2000) Aihe: Oikeusturvan yhdenmukaisuus direktiivin 89/665/ETY kanssa 1. Onko Itävallan Oberösterreichin osavaltion julkisia hankintasopimuksia koskevaan lainsäädäntöön sisältyvät subjektiivista oikeusturvaa koskevat säännökset muutettu yhdenmukaisiksi julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien ja määräysten yhteensovittamisesta annetun direktiivin 89/665/ETY(1) kanssa? 2. Jos on muutettu, miksi? Jos ei ole muutettu, miksi? 3. Kuinka monta julkisia hankintasopimuksia koskeviin direktiiveihin liittyvää rikkomusmenettelyä Itävaltaa vastaan on jo aloitettu? (1) EYVL L 395, 30.12.1989, s. 33. Frederik Bolkesteinin komission puolesta antama vastaus (26. lokakuuta 2000) 1. Oberösterreichin osavaltio on saattanut julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta 21 päivänä joulukuuta 1989 annetun neuvoston direktiivin 89/665/ETY osaksi kansallista lainsäädäntöään 5. toukokuuta 1994 annetulla lailla(1), sellaisena kuin se on muutettuna 23. tammikuuta 1997 annetulla lailla(2). Komissio katsoo, että saattaminen osaksi kansallista lainsäädäntöä on tapahtunut direktiivin mukaisesti Oberösterreichin osavaltiossa, jollei seuraavasta kohdasta muuta johdu. 2. Yhteisöjen tuomioistuin toteaa Itävaltaa koskevassa asiassa 28.10.1999 antamassaan tuomiossa(3), että jäsenvaltiot ovat velvollisia huolehtimaan siitä, että siltä osin kuin kysymys on hankintayksikön sopimuksen tekemistä edeltävästä päätöksestä, jolla tämä valitsee hankintamenettelyyn osallistuneista tarjoajista sen, jonka kanssa se tekee sopimuksen kaikissa tapauksissa ja riippumatta mahdollisuudesta saada vahingonkorvausta, jos sopimus on jo tehty, on muutoksenhakumenettely, jossa valittaja voi edellytysten täyttyessä saada kumotuksi kyseisen päätöksen. Komission tulkinnan mukaan tuomio merkitsee sitä, että Itävallan on muutettava koko julkisia hankintoja koskevaa lainsäädäntöään, myös Oberösterreichin tätä alaa koskevaa lainsäädäntöä. Komissio on tämän vuoksi yhteydessä Itävallan viranomaisiin ja seuraa tätä prosessia, jossa Itävallan lainsäädäntö saatetaan yhteisön laisäädännön mukaiseksi. 3. Yleisesti ottaen voidaan todeta, että julkisia hankkeita koskevien direktiivien osalta komissio on aloittanut tähän mennessä seitsemän rikkomisesta johtuvaa menettelyä Itävaltaa vastaan. Kolme näistä menettelyistä koskee sitä, että yhteisön säännöksiä ei ole saatettu osaksi Itävallan lainsäädäntöä, ja neljä virheellistä soveltamista. (1) Oö. LGBl. 59/1994. (2) Oö LGBl. 34/1997. (3) C-81/98, tuomiota ei ole vielä julkaistu oikeustapauskokoelmassa.
KIRJALLINEN KYSYMYS P-2883/00 esittäjä(t): Juan Ojeda Sanz (PPE-DE) komissiolle. Moottoritien nro 92 korkeat onnettomuusluvut.



Virallinen lehti nro 136 E , 08/05/2001 s. 0122 - 0123



KIRJALLINEN KYSYMYS P-2883/00 esittäjä(t): Juan Ojeda Sanz (PPE-DE) komissiolle (6. syyskuuta 2000) Aihe: Moottoritien nro 92 korkeat onnettomuusluvut Moottoritie nro 92 kulkee Sevillan kaupungista Granadan provinssiin. Tällä moottoritiellä tapahtuneista onnettomuuksista kärsineiden henkilöiden muodostaman kansanliikkeen mukaan se on Euroopan vaarallisin tie, jonka onnettomuusluvut ovat Euroopan korkeimmat. Moottoritie valmistui vuonna 1996, ja sen jälkeen sillä on tapahtunut 3 057 liikenneonnettomuutta, joissa on kuollut 290 henkilöä. Vakavia loukkaantumisia on ollut 1 554 ja lieviä loukkaantumisia 2 702. Onnettomuuksien määrä moninkertaistui viime vuonna. Yhteensä niitä oli 253, joissa kuoli 42 ja loukkaantui 346. Komissio on useaan otteeseen osoittanut olevansa huolestunut liikenneturvallisuudesta ja pitävänsä sitä tärkeänä. Tämä tulee ilmi varsinkin tiedonannossa nimeltään EU:n liikenneturvallisuuden painopisteet. Seurantakertomus ja toimenpiteiden asettaminen tärkeysjärjestykseen. Andalusian hallitus rahoitti EAKR:n varoilla tämän moottoritien rakentamista. Onko komissio tietoinen tämän yhteisön varoilla rahoitetun moottoritien rakentamisessa, rakenteissa, ylläpidossa ja liikenteen ohjauksessa havaittavista monista puutteista? Mihin toimiin komission mielestä olisi ryhdyttävä, jotta tilanne normalisoituisi ja suunnattomat onnettomuusluvut laskisivat? Michel Barnier'n komission puolesta antama vastaus (13. lokakuuta 2000) Komissio suhtautuu vakavasti arvoisan parlamentin jäsenen mainitsemiin tietoihin, mutta korostaa, että kyseisen moottoritien onnettomuustilastoihin voivat vaikuttaa monet muutkin tekijät. Komissio pitää jäsenvaltioiden rakentamien liikenneinfrastruktuurien laatua ja käyttäjien turvallisuutta hyvin tärkeänä. Se huomauttaa kuitenkin kysyjälle, että asiasta ei ole annettu yhteisön säännöksiä, koska siihen sovellettavat säännöt kuuluvat jäsenvaltioiden toimivaltaan. Komissio on tietenkin valmis tutkimaan kaikki ehdotukset, joilla voitaisiin parantaa moottoritien käyttäjien turvallisuutta. Komissio sisällytti kaudeksi 20002006 Espanjan tavoite 1 -alueita koskevaan yhteisön tukikehykseen indikaattorin, jolla mitataan kuolonuhrien määrän vähenemistä Espanjan maanteillä. A92-moottoritien parannustöiden osalta Andalusian alueviranomaiset ovat ilmoittaneet komissiolle aikovansa uudistaa jotkut tieosuudet.
KIRJALLINEN KYSYMYS E-3305/00 esittäjä(t): Adriana Poli Bortone (UEN) komissiolle. Lido Pizzo.



Virallinen lehti nro 151 E , 22/05/2001 s. 0128 - 0129



KIRJALLINEN KYSYMYS E-3305/00 esittäjä(t): Adriana Poli Bortone (UEN) komissiolle (25. lokakuuta 2000) Aihe: Lido Pizzo Italian hallitus on myöntänyt luvan rakennushankkeille (loma-asunnoille) Lido Pizzoksi kutsutulla alueella Gallipolin paikkakunnalla Apulian alueella Italiassa, ja lehdistössä olleiden tietojen mukaan se jopa rahoittaa niitä Sviluppo Italia -ohjelman kautta. Aikooko komissio ryhtyä pikaisesti toimiin selvittääkseen, sopivatko rakennushankkeet yhteen asiaa koskevien normien kanssa? Kyseinen alue on määritelty yhteisön tärkeänä pitämäksi alueeksi, ja sen ympäristöä tulisi näin ollen erityisesti suojella. Margot Wallströmin komission puolesta antama vastaus (27. marraskuuta 2000) Komissio ei tunne mainittua tapausta. Mainittu kohde ei sisälly Italian ehdottamaan yhteisön tärkeänä pitämien alueiden luetteloon. Komissio ei voi käytettävissään olevien tietojen pohjalta päätellä, onko yhteisön lainsäädäntöä mahdollisesti rikottu. Jos arvoisa parlamentin jäsen voi toimittaa komissiolle yksityiskohtaiset tiedot kohteesta ja rikkomisen luonteesta, komissio tutkii ne.
KIRJALLINEN KYSYMYS E-2889/00 esittäjä(t): Isidoro Sánchez García (ELDR) komissiolle. Komission yksiköiden väliseen työryhmään kuuluvan Ciavarini Azzin siirtymistä aluepolitiikan pääosastoon koskeva ehdotus.



Virallinen lehti nro 113 E , 18/04/2001 s. 0167 - 0167



KIRJALLINEN KYSYMYS E-2889/00 esittäjä(t): Isidoro Sánchez García (ELDR) komissiolle (14. syyskuuta 2000) Aihe: Komission yksiköiden väliseen työryhmään kuuluvan Ciavarini Azzin siirtymistä aluepolitiikan pääosastoon koskeva ehdotus Komission yksiköiden välisen työryhmän puheenjohtaja Giuseppe Ciavarini Azzi siirtyy piakkoin aluepolitiikan pääosastoon syrjäisimpiä alueita koskevien asioiden neuvonantajaksi. Tämä päätös tehtiin työryhmän koordinoijan Rafaela Lodicen ja hänen avustajansa lähdön jälkeen. Yksiköiden välisen työryhmän asteittainen hajottaminen muutamassa kuukaudessa saattaa alentaa työryhmän arvostusta. Siirto olisi vastoin 14. maaliskuuta julkaistun syrjäisimpiä alueita koskevan kertomuksen päätelmiä, joissa puheenjohtaja Prodi sitoutui jatkamaan ryhmän toimintaa ja vahvistamaan sitä. Mistä syistä komissio aikoo toteuttaa siirron? Romano Prodin komission puolesta antama yhteinen vastaus kirjallisiin kysymyksiin P-2754/00 ja E-2889/00 (10. lokakuuta 2000) Kuten komission toiminta osoittaa, se pitää EU:n ulkoalueita (syrjäisimpiä alueita) ja EY:n perustamissopimuksen 299 artiklan (ent. 227 artikla) 2 kohdan täytäntöönpanoa erittäin tärkeänä. Komissio tietää syrjäisiä alueita käsittelevän työryhmän olevan avainasemassa ja huolehtii sen moitteettomasta toiminnasta. Kuten arvoisa parlamentin jäsen tietää, komissio on ryhtynyt toteuttamaan laajamittaista suunnitelmaa hallintonsa uudistamiseksi, jotta se voisi palvella yhteisöä tehokkaammin. Komission käynnistämän uudistustyön keskeisiä tekijöitä ovat rakenteiden järkeistäminen ja resurssien parempi hyödyntäminen. Niitä on pidettävä pysyvänä tavoitteena. Komissio vakuuttaa, että päätöksissä, joita se tekee toimivaltaansa kuuluvissa sisäisissä organisaatiokysymyksissä, huolehditaan siitä, että syrjäisiä alueita käsittelevän työryhmän moitteeton toiminta jatkuu.
KIRJALLINEN KYSYMYS E-2642/00 esittäjä(t): Jaime Valdivielso de Cué (PPE-DE) komissiolle. Liikenne.



Virallinen lehti nro 136 E , 08/05/2001 s. 0064 - 0065



KIRJALLINEN KYSYMYS E-2642/00 esittäjä(t): Jaime Valdivielso de Cué (PPE-DE) komissiolle (1. elokuuta 2000) Aihe: Liikenne Euroopan komissio on ehdottanut, että 1. tammikuuta 2001 lähtien Euroopan unionin lentomatkustajien oikeuksia vahvistetaan. Ehdotuksessa esitetään mm. myöhässä olevan lennon lipun hinnan hyvittämistä, ja jos lento on huomattavan myöhässä, esitetään myös majoituksesta, tiedottamisesta ja elämisestä aiheutuvien kustannusten korvaamista. Mitä toimenpiteitä Euroopan komissio aikoo toteuttaa niitä yhtiöitä vastaan, jotka rikkovat kyseisiä määräyksiä vastaan? Saako eurooppalainen kuluttaja, joka lentää kolmannen maan lentoyhtiön lennolla tai matkustaa kolmanteen maahan, samat oikeudet, jos hän on ostanut lippunsa unionin alueella? Loyola de Palacion komission puolesta antama vastaus (16. lokakuuta 2000) Komissio kiinnittää suurta huomiota lentomatkustajien suojeluun, jotta he saisivat täyden hyödyn yhteisön ilmaliikennepolitiikasta. Parhaiten tämä tapahtuu sekä matkustajien oikeuksia laajentavan yhteisön lainsäädännön että lentoyhtiöiden ja lentokenttien palvelun laatua lisäävien vapaaehtoisten sitoumusten avulla. Tiedonannossaan Lentomatkustajien suoja Euroopan unionissa(1) komissio esitti aikomuksensa ehdottaa vuonna 2001 lainsäädäntöä, jonka perusteella viivästyksiä kärsimään joutuneiden matkustajien olisi mahdollista jatkaa matkaansa hyvillä ehdoilla oikeuttamalla heidät joko lipun hinnan kyseisen osan palautukseen tai vaihtoehtoiseen lentoon määränpäähän mahdollisimman pian. Lisäksi komissio harkitsee toimia, joilla parhaiten turvattaisiin asianmukainen huolehtiminen viivästyksiä kärsimään joutuneista matkustajista erityisesti aterioiden, yömajoituksen ja tiedottamisen osalta ja jotka on mahdollista toteuttaa lainsäädännöllä tai lentoyhtiöiden vapaaehtoisilla sitoumuksilla. Matkustajien täyden suojan varmistamiseksi lainsäädäntö koskisi sopimuksia yhteisön alueelle ja sieltä pois suuntautuvista sekä yhteisön sisäisistä lennoista riippumatta matkustajan kansallisuudesta tai siitä, missä valtiossa lentoliikenteen harjoittaja toimii. Lainsäädännön soveltamisala olisi näin ollen yhdenmukainen 4. helmikuuta 1991 annetun neuvoston asetuksen (ETY) N:o 295/91(2) soveltamisalan kanssa. Tässä asetuksessa säädetään sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle. Edellä mainitun tiedonannon 51 ja 53 kohdasta käy ilmi komission näkemykset suunnitelluista menettelyistä matkustajien valitusten käsittelemiseksi. Yhteisön nykyisen ja tulevan lainsäädännön täytäntöön panemiseksi on jäsenvaltioiden vastuulla varmistaa, että lentoliikenteen harjoittajat noudattavat asiaa koskevaa yhteisön lainsäädäntöä. Mikäli jäsenvaltiot laiminlyövät velvollisuutensa, komissio voi aloittaa EY:n perustamissopimuksen 226 artiklan (entinen 169 artikla) mukaisen rikkomisesta johtuvan menettelyn. (1) KOM(2000) 365 lopullinen. (2) EYVL L 36, 8.2.1991.
KIRJALLINEN KYSYMYS E-2311/00 esittäjä(t): Marco Cappato (TDI) neuvostolle. Euroopan unionin Euroopan rasismin ja muukalaisvihan seurantakeskus.



Virallinen lehti nro 103 E , 03/04/2001 s. 0114 - 0114



KIRJALLINEN KYSYMYS E-2311/00 esittäjä(t): Marco Cappato (TDI) neuvostolle (11. heinäkuuta 2000) Aihe: Euroopan unionin Euroopan rasismin ja muukalaisvihan seurantakeskus Wienissä sijaitsevan Euroopan rasismin ja muukalaisvihan seurantakeskuksen johtaja Beate Winkler toi julki Euroopan parlamentin kansalaisvapauksien ja -oikeuksien valiokunnassa 21.6.2000 käyttämässään puheenvuorossa, minkälaisessa epävarmuuden ja pelon ilmapiirissä sekä hän itse että seurantakeskuksen henkilökunta työskentelevät. Johtaja totesi, että henkilökunta on joutunut varkauksien uhriksi sekä seurantakeskuksen tiloissa että omissa asunnoissaan. Voiko neuvosto välittää Euroopan parlamentille enemmän tietoa asiasta ja selvittää, mitä varkauksia on tapahtunut, keitä niiden uhriksi on joutunut, milloin ja missä, sekä mitä esineitä tai tietoja on varastettu? Voiko neuvosto myös selvittää, missä tapauksissa varkauksista on tehty ilmoitus Itävallan viranomaisille? Voiko neuvosto myös tehdä arvion Wienin seurantakeskuksen ja sen henkilökunnan turvallisuustilanteesta? Vastaus (7. marraskuuta 2000) Neuvostolla ei ole tietoja arvoisan parlamentin jäsenen esiin tuomista kysymyksistä, eikä se ole toimivaltainen käsittelemään niitä.